Cent anys de Ciutat Històrica i Laboriosa 
02 de febrer de 2024

· Manises presenta una programació anual d'activitats per commemorar el centenari del seu reconeixement com a bressol de la ceràmica

Manises, 2 de febrer de 2024.- El 22 de desembre de 1924, l'aleshores rei d'Espanya, Alfons XIII, concedia a Manises, mitjançant un decret, el títol de Ciutat Històrica i Laboriosa, deixant així enrere la nomenclatura de «vila». En aquell moment, Manises vivia la seua pròpia era daurada gràcies a l'exportació i reconeixement internacional de la seua ceràmica. Aquest divendres, cent anys després, l'Ajuntament de Manises ha presentat al claustre de la Casa de Cultura del municipi una programació d’activitats que es duran a terme al llarg de 2024 per commemorar el centenari de l’obtenció del títol.

"Aquest any volem realçar la transformació del municipi des de fa més de cent anys a través d'una sèrie d'actes i activitats que reivindiquen el paper fonamental de la ceràmica, una indústria que ha col·locat Manises en el mapa nacional i mundial i sense la qual no es pot contar la seua història",  ha remarcat l’alcalde de Manises, Javier Mansilla.

Entre els personatges que feren possible que Manises passara a denominar-se “Ciutat Històrica i Laboriosa", cal destacar la figura de qui aleshores dirigia l'Escola de Ceràmica, Manuel González Martí, principal impulsor d'aquesta iniciativa. González Martí, qui també ostentava altres títols acadèmics en l'àmbit provincial, va encarregar-se d'elevar una sol·licitud formal a les autoritats corresponents a Madrid amb la intenció que es reconeguera nacionalment la labor ceràmica de Manises, on aleshores hi havia un total de 106 fàbriques especialitzades en taulells, pisa ordinària, majòlica i majòlica de luxe. La crònica dels fets l'arreplega a la perfecció el treball del cronista maniser José María Moreno Royo «Presència de Saragossa a Manises en la petició del títol de Ciutat Històrica i Laboriosa per al nostre poble».

Entre les iniciatives que es realitzaran per a celebrar el centenari, es troben: l'adaptació gràfica de l'escut de l'Ajuntament, una exposició fotogràfica, la restauració d'un plànol de la ciutat que data de 1925, concerts a l'aire lliure, l'edició del llibre “Fets i gent del meu poble” de José María Català i Gimeno, l’edició d'un segell commemoratiu, la creació d'una escudella exclusiva i reinterpretada per diferents ceramistes de Manises i una «Nit en Vetla» al centre històric del municipi amb nombroses activitats culturals, entre altres accions de publicitat pròpia al carrer i a xarxes socials.

En definitiva, al llarg de 2024 es duran a terme, en col·laboració amb el teixit associatiu i cultural de Manises, nombroses iniciatives per commemorar aquest centenari tan rellevant per a la ciutat.